ສຫລ ກັບ ຝຣັ່ງ ສະຫລອງ ຄົບຮອບ 70 ປີ ແຫ່ງ ການສິ້ນສຸດລົງ ຂອງ ສົງຄາມໂລກຄັ້ງທີສອງ 
ວັນທີ 8 ພຶດສະພາ ເປັນວັນຄົບຮອບ 70 ປີ ຂອງການສິ້ນສຸດລົງ ຂອງ ສົງຄາມໂລກຄັ້ງທີສອງ ໃນປີ 1945.
ວັນທີ 8 ພຶດສະພາເປັນວັນຄົບຮອບ 70 ປີໃນອັນທີ່ເອີ້ນກັນວ່າ ວັນໄຊຊະນະໃນຢູໂຣບ ຫຼື VE Day ເປັນວັນຂີດໝາຍໃນປີ 1945 ເວລາພວກທະຫານ Nazi ວາງອາວຸດຂອງພວກເຂົາບັ້ນ ສຸດທ້າຍເຮັດໃຫ້ສົງຄາມໂລກຄັ້ງທີສອງຍຸດຕິລົງໃນທະວີບຢູໂຣບ ທີ່ອັງກິດ ມີການຈັດພິທີລະລຶກຕ່າງໆຂຶ້ນໃນວັນສຸກມື້ນີ້ ໃນຂະນະ ດຽວກັນກໍມີການສະແດງດົນຕີ concert ແລະງານກິນລ້ຽງຢູ່ຕາມ ຖະໜົນຫົນທາງສາຍຕ່າງໆ ໃນທົ່ວປະເທດ ໃນຄວາມພະຍາຍາມ ເພື່ອສ້າງຕັ້ງຈິດໃຈແຫ່ງວັນລະລຶກດັ່ງກ່າວຄືນໃໝ່ ການສະແດງດົນຕີ concert ຄັ້ງໃຫຍ່ກຳນົດຈະມີຂຶ້ນທີ່ສວນສາທາລະນະ Saint James Park ທີ່ກຸງລອນດອນ ບ່ອນທີ່ຈະມີງານກິນລ້ຽງຕ້ອນຮັບພວກນັກລົບເກົ່າ 2 ພັນຄົນຢູ່ແຫ່ງດັ່ງກ່າວເຊັ່ນກັນ ໃນວັນອາທິດມື້ຮືນີ້ ລາຊີນີ Elizabeth ຈະຊົງໄປຮ່ວມວັນຂອບຄຸນ VE ທີ່ໂບດ Westminster Abbey ທີ່ຝຣັ່ງ ປະທານາທິບໍດີ Francois Hollande ຈະໄປວາງພວງມາລາໃສ່ຫລຸມຝັງສົບນິລະນາມ ລັດຖະມົນຕີການຕ່າງປະເທດສະຫະລັດ ທ່ານ John Kerry ກໍຈະໄປຮ່ວມ ໃນພິທີດັ່ງກ່າວເຊັ່ນກັນ ຣັດເຊຍຈະຈັດພິທີຂີດໝາຍ ແຫ່ງການອາວະສານຂອງສົງຄາມໂລກຄັ້ງທີສອງ ດ້ວຍການ ເດີນສວນສະໜາມທີ່ຈະຕຸລັດ Red Square ໃນນະຄອນຫຼວງມອສກູ ທີ່ສະຫະລັດ ຝູງເຮືອບິນລົບທີ່ໃຊ້ໃນປາງສົງຄາມໂລກຄັ້ງທີສອງຈຳນວນຫຼວງຫຼາຍ ຈະບິນຜ່ານນະຄອນຫຼວງວໍຊິງຕັນ ເພື່ອໃຫ້ກຽດແກ່ພວກນັກລົບເກົ່າໃນປາງສົງຄາມ ໂລກຄັ້ງທີສອງຢູ່ໃນເມືອງ ສຳລັບພິທີສະຫຼອງທີ່ອະນຸສາວະລີສົງຄາມໂລກຄັ້ງທີສອງ